Бжьыпэр зыIыгъар иджы къехуэх зэпытщ
ТхьэмахуитI ипэкIэ Къэбэрдей-Балъкъэрым футболымкIэ и щIымахуэ чемпионатым пашэныгъэр щызыIыгъа Налшык и «Звезда»-р иджы ещанэщ икIи бжьыпэр зыубыда «Къэхъуным» очкоиплIкIэ къыкIэрыху хъуащ.
Къэрэгъэш и «Велес»-р джэгугъуэ кIуам къызэрытекIуар «Звезда»-м и футболистхэм хуабжьу зэрызыхащIам шэч хэлъкъым. Абы и щыхьэтщ къыкIэлъыкIуэ зэIущIэми ахэр зэрыщыхуэмыхуар икIи турнир таблицэм и курыт увыпIэхэм ящыщ зым щыт «Союз-Сэрмакъым» пэмылъэщу аргуэру очкоитI зэрафIэкIуэдар. Зэхьэзэхуэр иухыным джэгугъуиплI фIэкIа къызэрымынэжар къэплъытэмэ, иджыпсту очкоиплIкIэ къыщхьэщыкIа «Къэхъуным» ахэр лъэщIэмыхьэжыфынкIэ хъунущ. Ар зрагъэхъулIэн папщIэ, япэщIыкIэ мазаем и 5-м налшыкдэсхэм Iэмал имыIэу пашэр хагъэщIэн хуейщ. АдэкIи Iуэхур зэрыхъунур зэлъытар езы «Звезда»-м щыджэгухэм я закъуэкъым.
Абы щыгъуэми «Къэхъуным» и гъуэм аргуэру зы топи дигъэкIакъым икIи зи чэзу текIуэныгъэр зыIэригъэхьэри, и пашэныгъэр ихъумащ. «Школ №31-РусГидро»-м ар зы очкокIэ япэ итщ.
Къэбэрдей-Балъкъэрым футболымкIэ и щIымахуэ чемпионатым и гуп нэхъыщхьэм къыхэнэнымкIэ мыхьэнэшхуэ иIащ «Шагъдиймрэ» «ЛогоВАЗ»-мрэ я зэIущIэм. Зеикъуэдэсхэр абы бжыгъэшхуэкIэ щытекIуащ икIи «щыхупIэм» мащIэу къыщхьэщыкIуэтащ. Бабугент- дэсхэм я Iуэхур нэхъ Iеиж хъуащ. Налшык и «Спартак»-мрэ абырэ иджы иужь дыдэ увыпIэм къыщыхутащ, очко тхурытху фIэкIа ямыIэу.
Гъуащхьауэхэм я зэпеуэм пашэныгъэр зэрыщиIыгъщ «Школ №31-РусГидро»-м и пашэ Апажэ Чэрим. Ар 16-рэ къыхэжаныкIащ икIи топихкIэ япэ ищащ «Звезда»-м щыщу къыкIэлъыкIуэ Темукуев Марат.
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта зэIущIэхэм къарикIуа бжыгъэхэм: «Къэхъун» (Къэхъун) — «ГорИс-179 Кавказкабель» (Прохладнэ) — 2:0, «Ансар» (Налшык) — «Спарта» (Налшык) — 2:1, «Союз-Сэрмакъ» (Налшык) — «Звезда» (Налшык) — 1:1, «Шагъдий» (Зеикъуэ) — «ЛогоВАЗ» (Бабугент) -3:0, «Школ №31-РусГидро» (Налшык) — «Спартак» (Налшык) — 1:0, «Спартак-Налшык-Д» (Налшык) — «Мурбек» (Налшык) — 1:1, «Спартак-Налшык-2000» (Нал-шык) — «Автозапчасть»(Бахъсэн) — 1:0, «Къулъкъужын-Тэрч» (Къулъкъужын) — «Велес» (Къэрэгъэш) —1:3.
Хьэтау Ислъам.
